
 17.5.2013
 BG
 Официален вестник на Европейския съюз
 L 133/13
 РЕГЛАМЕНТ ЗА ИЗПЪЛНЕНИЕ (ЕС) No 456/2013 НА КОМИСИЯТА
 от 16 май 2013 година
 за определяне на преходни мерки по отношение на квотите за внос на млечни продукти съгласно Регламент (ЕО) No 2535/2001 и на квотите за внос на говеждо месо съгласно регламенти (ЕО) No 412/2008 и (ЕО) No 431/2008 с оглед на присъединяването на Хърватия към Европейския съюз
 ЕВРОПЕЙСКАТА КОМИСИЯ,
 като взе предвид Договора за присъединяването на Хърватия, и по-специално член 3, параграф 4 от него,
 като взе предвид Акта за присъединяването на Хърватия, и по-специално член 41 от него,
 като има предвид, че:
 (1)
 С оглед на присъединяването на Хърватия към Европейския съюз на 1 юли 2013 г. е необходимо да се предвидят преходни мерки за някои квоти за внос в сектора на говеждото месо и млечните продукти, с които да се позволи на вносителите от Хърватия да участват в тези квоти.
 (2)
 В дял 2, глава I, раздел 2 от Регламент (ЕО) No 2535/2001 на Комисията от 14 декември 2001 г. относно определяне на подробни правила за прилагане на Регламент (ЕО) No 1255/1999 на Съвета по отношение на режима на внос на мляко и млечни продукти и за откриване на тарифни квоти (1) е предвидено заявителите за вносни лицензии да се одобряват предварително от компетентния орган на държавата членка, в която те са се установили. За да се гарантира, че от 1 януари 2014 г. операторите от Хърватия ще имат достъп до квотите за внос съгласно дял 2, глава I и дял 2, глава III, раздел 2 от Регламент (ЕО) No 2535/2001, на тези оператори следва да се разреши да подадат заявление и необходимите за одобрение доказателства преди 1 октомври 2013 г. вместо преди 1 април 2013 г. Властите на Хърватия следва да информират заявителите за резултата от процедурата по одобрение преди 1 ноември 2013 г., вместо преди 1 май 2013 г., и да изпратят съответните списъци на одобрените вносители до Комисията преди 15 ноември 2013 г., вместо преди 20 май 2013 г.
 (3)
 С Регламент (ЕО) No 412/2008 на Комисията от 8 май 2008 г. относно откриване и управление на тарифни квоти за внос на замразено говеждо месо, предназначено за преработка (2), бе открита годишна тарифна квота за внос на 63 703 тона необезкостен еквивалент на замразено говеждо месо, предназначено за преработка в ЕС за периода от 1 юли всяка година до 30 юни на следващата година. Съгласно член 5, параграф 1 от Регламент (ЕО) No 412/2008 заявителите за права на внос представят доказателство, че са одобрени като преработвателни предприятия по член 4 от Регламент (ЕО) No 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (3), а също и че са произвеждали преработени продукти, съдържащи говеждо месо, през всеки един от двата референтни периода, посочени в член 5 от Регламент (ЕО) No 1301/2006 на Комисията от 31 август 2006 г. за определяне на общи правила за управление на тарифните квоти за внос